stanford-oval/wikipedia huggingface dataset:
אומוס
ביוגרפיה

אומוגבהין נולד ב-16 במאי 1994 בלאגוס, ניגריה. הוא נשלח לבד לארצות הברית כחלק ממלגה, כשהיה בן 15 בלבד, בעוד שמשפחתו נשארה בניגריה. במהלך שהותו בתיכון, הוא שיחק כדורסל, כשהמשיך לעסוק בענף ספורט זה גם כשלמד באוניברסיטת דרום פלורידה, שבה שיחק בעמדת הסנטר. כשהיה באוניברסיטה בשנת 2012, הוא אובחן על ידי רופאי האוניברסיטה עם גידול בבלוטת יותרת המוח, שאיבחנו בנוסף גם ענקיות. לאחר הסרת הגידול, הוא הספיק לשחק גם בעבור אוניברסיטת מורגן של בולטימור, מרילנד.
קריירת היאבקות מקצועית > WWE > תחילת קריירה ובכורה (2019–2020)

ב-1 בינואר 2019, ארגון ההיאבקות ה-WWE דיווח על החתמת גיוס חדש של שישה ספורטאים אשר נשלחו למתחם ה-WWE Performance Center. ב-18 ביולי של אותה השנה, אומוגבהין ערך את קרב הבכורה שלו במהלך מופע לא טלוויזיוני כקרב האנדיקאפ 2 נגד 1. לאחר שרשם מספר קרבות במופעים שלא הועברו לטלוויזיה, הוא הופיע לראשונה ב-15 ביוני 2020 בתוכנית Raw, כאחד הנינג'ות בקבוצתו של אקירה טוזאווה. בעקבות העובדה שהיה הגבוה ביותר בקבוצה, אומוגבהין כונה כ"נינג'ה הענק", כאשר הוא עמד במתחם הזירה במהלך קרבותיו של טוזאווה. לעומת זאת, דמותו קיבלה תפנית מהירה בעלילה, כשהוא הפך להיות שומר הראש של שיין מקמהן במהלך הפינה Raw Underground של התוכנית השבועית.
קריירת היאבקות מקצועית > WWE > הציוות ל-AJ סטיילס (2020–2021)

באוקטובר 2020, לאחר ביטולה של הפינה Raw Underground, אומוגבהין החל להיות מקושר ל-AJ סטיילס, צעד שביסס אותו כדמות בלתי חביבה על הקהל. באירוע סדרת ההישרדות, שנערך ב-22 בנובמבר, הוא הוצג תחת שם במה חדש, אומוס. באירוע TLC: שולחנות, סולמות וכיסאות, שהתקיים כחודש לאחר מכן, אומוס התערב בקרב על אליפות ה-WWE, כשמנע מהמיז לזכות בתואר. באירוע הרויאל ראמבל, שנערך ב-31 בינואר 2021, אומוס היה אחראי להדחתם של ביג אי וריי מיסטריו מקרב הרויאל ראמבל המסורתי, אף על פי שלא היה משתתף רשמי בקרב.
ב-15 במרץ בפרק של התוכנית Raw, אומוס הודיע שהוא יערוך את קרב הבכורה הטלוויזיוני שלו ברסלמניה 37 לצד סטיילס בקרב זוגות מול הניו דיי (קופי קינגסטון ואקסבייר וודס) על אליפות הזוגות של Raw. בלילה הראשון של אירוע זה, שנערך ב-10 באפריל, אומוס וסטיילס ניצחו את הניו דיי וזכו באליפות הזוגות לאחר שאומוס ביצע על קינגסטון את מהלך הצ'וקסלאם ולאחר מכן הצמיד אותו. באירוע סאמרסלאם, שנערך ב-21 באוגוסט, השניים הפסידו את התואר לצמד RK-Bro (רנדי אורטון ורידל). באירוע חוקי אקסטרים, שנערך בחודש ספטמבר, אומוס וסטיילס הצטוותו לשורותיו של בובי לאשלי בהפסדם לניו דיי. לאחר מכן, השניים קיבלו קרב חוזר על אליפות הזוגות של Raw מול אורטון ורידל באירוע היהלום שבכתר ב-21 באוקטובר, אך הם הפסידו בקרב זה ולא צלחו במשימתם.
באירוע סדרת ההישרדות, שנערך ב-21 בנובמבר, אומוס השתתף בקרב הבאטל רויאל בן 25 המשתתפים לכבוד חגיגות 25 השנים של הבכורה של דה רוק באירוע סדרת ההישרדות של שנת 1996. אומוס היה אחראי להדחתם של תריסר מתאבקים, כשהאחרון מביניהם היה ריקושט. לאחר מספר שבועות של מתיחות בינו לבין סטיילס, ב-20 בדצמבר בפרק של התוכנית Raw, אומוס סירב להיכנס לזירה בקרב שלהם מול ריי ודומיניק מיסטריו, במה שלבסוף גרם להפסדם. תיגרה פרצה בין השניים, דבר שבישר על קץ הברית ביניהם.
קריירת היאבקות מקצועית > WWE > הציוות ל-MVP‏ (2022–היום)

ב-3 בינואר 2022 בפרק של התוכנית Raw, שבוע לאחר שנפרד מסטיילס, נקבע קרב יחידים ביניהם ובו אומוס יצא עם ידו על העליונה. באירוע הרויאל ראמבל, שנערך ב-29 בינואר, אומוס השתתף בקרב הרויאל ראמבל המסורתי, כשנכנס לקרב כמספר ה-11 והיה אחראי להדחתם של מונטז פורד, אנג'לו דוקינס ודמיאן פריסט, עד שמצא את עצמו מודח בידי מספר מתאבקים: AJ סטיילס, אוסטין ת'יאורי, צ'אד גייבל, דומיניק מיסטריו, ריקושט ורידג' הולנד. בלילה השני של האירוע רסלמניה 38, שנערך ב-3 באפריל, אומוס נחל הפסד לבובי לאשלי, הפסד שהיה הראשון במאזן הקרבות שלו ב-WWE, שנבע כתוצאה מהצמדה. בפרק העוקב של התוכנית Raw, אומוס פיתח את הפיוד עם לאשלי, כששכר לשורותיו את MVP כמנהל האישי שלו לאחר שהאחרון בגד בלאשלי. בקרב החוזר בין השניים חודש לאחר מכן באירוע רסלמניה באקלאש, אומוס היה זה שניצח. לעומת זאת, הוא הפסיד לאותו לאשלי ב-16 במאי בפרק של התוכנית Raw לאחר שהשניים התמודדו בקרב כלוב. באירוע גיהנום בכלוב, שנערך ב-5 ביוני, אומוס ו-MVP הפסידו ללאשלי בקרב האנדיקאפ 2 נגד 1, שלמעשה חתם את הפיוד.
ב-20 ביוני בפרק של התוכנית Raw, אומוס העפיל לקרב הכסף בבנק של הגברים במסגרת האירוע כסף בבנק לאחר שגבר על רידל. באירוע עצמו, שנערך ב-2 ביולי, הוא לא הצליח לנצח בקרב, זאת לאחר שהמנצח בקרב היה ת'יאורי.
ב-14 באוקטובר בפרק של התוכנית סמאקדאון, אומוס התעמת עם ברון סטרומן, צעד שהצית פיוד בין השניים. באירוע היהלום שבכתר, שנערך ב-5 בנובמבר, אומוס הפסיד לסטרומן. באירוע הרויאל ראמבל, שנערך ב-28 בינואר 2023, אומוס השתתף בקרב הרויאל ראמבל המסורתי לאחר שנכנס לקרב כמספר 24, שהה בקרב כשתי דקות עד שהודח על ידי סטרומן.
ב-20 במרץ בפרק של התוכנית Raw, אומוס ניצח את מוסטפא עלי בקרב שנמשך כשתי דקות. לאחר מכן, הוא שלח מסר ברור לברוק לסנר, כשבחר לאתגר אותו לקרב באירוע הדגל של הארגון, רסלמניה 39. בלילה השני של אירוע זה, שנערך ב-2 באפריל, אומוס נחל הפסד ללסנר. באירוע העוקב, באקלאש, שנערך ב-6 במאי, הוא הפסיד לסת' "פריקין" רולינס.
אליפויות והישגים

הישגים במגזין ההיאבקות Pro Wrestling Illustrated – PWI
PWI דירג אותו במקום ה-120 מתוך 500 המתאבקים הטובים ביותר לשנת 2022
הישגים בארגון ההיאבקות World Wrestling Entertainment – WWE
אליפות הזוגות של Raw (פעם אחת)  - עם AJ סטיילס
קרב באטל רויאל לכבוד 25 השנים של דה רוק (2021)
הערות שוליים

↑  הניו דיי ניצחו את לאשלי, AJ סטיילס ואומוס
↑  RK-Bro ניצחו את AJ סטיילס ואומוס ושמרו על חגורות אליפות הזוגות של Raw
| אלופי הזוגות של Raw |
| --- | --- | --- |
| 2000 | כריס בנואה וקורט אנגל • אדג' וריי מיסטריו • לוס גררוס (צ'אבו גררו ואדי גררו) • Team Angle/The World's Greatest Tag Team (צ'ארלי האס ושלטון בנג'מין) • אדי גררו וטאג'ירי • האחים באשהם (דני באשהם ודאג באשהם) • ריקישי וסקוטי 2 הוטי • צ'ארלי האס וריקו • הדאדלי בויז (באבא ריי דאדלי ודי-בון דאדלי) • בילי קידמן ופול לונדון • קנזו סוזוקי ורנה דופרי • ריי מיסטריו ורוב ואן דאם • אדי גררו וריי מיסטריו • MNM (ג'ואי מרקורי וג'וני נייטרו) • הלגיון אוף דום (אנימל והיינדרייך) • בטיסטה וריי מיסטריו • פול לונדון ובריאן קנדריק • דיוס ודומינו • מאט הארדי ומונטל וונטביוס פורטר • ג'ון מוריסון והמיז • קורט הוקינס וזאק ריידר • הקולונס (קרליטו ופרימו) • אדג' וכריס ג'ריקו • ג'רי-שואו (ביג שואו וכריס ג'ריקו) • D-Generation X (שון מייקלס וטריפל H) |  |
| 2010 | שואומיז (ביג שואו והמיז) • שושלת הארט (דייבי הארת' סמית וטייסון קיד) • קודי רודס ודרו מקינטייר • הנקסוס (דייוויד אוטונגה וג'ון סינה) • הנקסוס/The Corre (הית' סלייטר וג'סטין גבריאל) • סנטינו מארלה וולדימיר קוזלוב • ג'ון סינה והמיז • ביג שואו וקיין • הנקסוס (דייוויד אוטונגה ומייקל מקגיליקטי) • Air Boom (אוון בורן וקופי קינגסטון) • פרימו ואפיקו • קופי קינגסטון ו-R-טרות' • Team Hell No (דניאל בריאן וקיין) • השילד (רומן ריינס וסת' רולינס) • גולד & סטארדאסט (קודי רודס/סטארדאסט וגולדאסט) • הניו אייג' אאוטלוס (בילי גאן ורוד דוג) • האוסוס (ג'יי אוסו וג'ימי אוסו) • דמיאן מיזדאו והמיז • טייסון קיד וסזארו • הניו דיי (ביג אי, קופי קינגסטון ואקסבייר וודס) • הפריים טיים פליירס (דארן יאנג וטייטוס אוניל) • סזארו ושיימוס • גאלוס ואנדרסון (לוק גאלוס וקארל אנדרסון) • ההארדי בויז (ג'ף הארדי ומאט הארדי) • דין אמברוז וסת' רולינס • ג'ייסון ג'ורדן וסת' רולינס • ברון סטרומן וניקולאס • בריי וויאט ומאט הארדי • The B-Team (בו דאלאס וקורטיס אקסל) • דולף זיגלר ודרו מקינטייר • AOP (אקאם ורזאר) • בובי רוד וצ'אד גייבל • הריבייבל (דאש ויילדר וסקוט דוסון) • ברון סטרומן וסת' רולינס • דולף זיגלר ורוברט רוד • The Viking Raiders (אריק ואיבר) |  |
| 2020 | מרפי וסת' רולינס • הסטריט פרופיטס (אנג'לו דוקינס ומונטז פורד) • הניו דיי (קופי קינגסטון ואקסבייר וודס) • The Hurt Business (סדריק אלכסנדר ושלטון בנג'מין) • AJ סטיילס ואומוס • RK-Bro (רנדי אורטון ורידל) • אקדמיית אלפא (צ'אד גייבל ואוטיס) • סמי זיין וקווין אואנס • The Judgment Day (פין באלור ודמיאן פריסט) • קודי רודס וג'יי אוסו • Awesome Truth (המיז ו-R-טרות') • The Judgment Day (פין באלור ו-JD מקדונה) (נוכחיים) |  |
אוריון והחושך

| --- | --- |
כרזת הסרט הרשמית
כרזת הסרט הרשמית
 מבוסס על:  "אוריון והחושך" מאת אמה יארלט
 בימוי:  שון צ'רמץ 
 הופק בידי:  פיטר מק'קון 
 תסריט:  צ'ארלי קאופמן 
 מדבבים:  ג'ייקוב טרמבלי פול וולטר האוזר ורנר הרצוג
 מוזיקה:  קווין לקס, רוברט לידקר 
 מדינה:  ארצות הברית 
 חברת הפקה:  דרימוורקס הנפשה
 חברה מפיצה:  נטפליקס 
 הקרנת בכורה:  2 בפברואר 2024
 שפת הסרט:  אנגלית 
 סוגה:  סרט הרפתקאות, סרט קומדיה, סרט פנטזיה 
 אתר רשמי
 דף הסרט ב־IMDb
 
אוריון והחושך (באנגלית: Orion and the Dark) הוא סרט פנטזיה-קומית בהנפשה ממוחשבת בבימויו של שון צ'רמץ, שנכתב על ידי צ'ארלי קאופמן ומבוסס על ספר ילדים באותו שם מאת אמה יארלט. הסרט הופק על ידי חברת "דרימוורקס הנפשה". הסרט עלה לשידור בספק שירותי הזרמת המדיה "נטפליקס" ב-2 בפברואר 2024.
תקציר העלילה

הילד הצעיר, אוריון, מתמודד עם פחדים, והפחד הגדול ביותר שלו הוא מפני החושך. החושך מחליט להתיידד איתו ומוכיח לו שאין מה לפחד ממנו.
הדמויות והמדבבים

ג'ייקוב טרמבלי - אוריון
פול וולטר האוזר - חושך/אופל
ורנר הרצוג
בקרת הורים

חלק גדול הסרט הוא המחשה של פחדים של הילד: הפחד להיות דחוי, פחד לדבר, פחד מחושך ועוד. הוא עלול להיות מפחיד עבור ילדים צעירים. לילדים צעירים מומלצת צפייה בלווי מבוגר.
הפקה

ב-12 ביוני 2023 הוכרז ש"נטפליקס" ו"דרימוורקס הנפשה" משתפים פעולה בהפקה ובהפצה, ונמסר כי התסריט נכתב על ידי צ'ארלי קאופמן. לאחר מכן, ג'ייקוב טרמבלי, פול וולטר האוזר וורנר הרצוג הוכרזו כחלק מצוות המדבבים.
הפצה וביקורת

הסרט עלה לשידור בספק שירותי הזרמת המדיה "נטפליקס" ב-2 בפברואר 2024. באתר Rotten Tomatoes, 90% מתוך 70 מבקרים נתנו ביקורת חיובית, עם ממוצע של 7 מתוך 10.
הערות שוליים

↑  Croll, Ben (June 13, 2023).
"DreamWorks Animation, Netflix Pair For Charlie Kaufman-Penned Orion and The Dark". Variety. Retrieved June 13, 2023.
↑  White, Abbey (November 9, 2023).
"Jacob Tremblay, Paul Walter Hauser Are a Young Boy and His Biggest Fear in Trailer for 'Orion and the Dark'". Retrieved November 9, 2023.
Radeon

לוגו המותג
Radeon היא סדרה של מעבדים גרפיים תוצרת חברת AMD. הסדרה הושקה בשנת 2000 על ידי חברת ATI, אשר נרכשה על ידי AMD בשנת 2006. קיימות ארבע קבוצות של כרטיסי מסך, הנבדלות בדור ה-DirectX בהם הם תומכות, כמו גם גודל הזיכרון ומהירות המעבד. המותג נקרא ATI Radeon עד אוגוסט 2010.
סקירה

סדרת כרטיסי Radeon היא סדרת ההמשך של סדרה קדומה יותר של ATI, סדרת Rage. מאז יציאת הכרטיסים הראשונים בסדרה בשנת 2000, עברה הסדרה מספר גלגולים ותהפוכות, וניתן לחלק את הכרטיסים שבה לארבעה דורות: דור ה-Fixed-pipeline, דור ה-TeraScale עם מודל ההצללה המאוחד, דור ה-Graphics Core Next, והדור הנוכחי הוא דור ה-RDNA. לאורך תולדות הסדרה, ATI פיתחה ומימשה מגוון טכנולוגיות ששווקו עם המעבדים הגרפיים בסדרה, ביניהן: CrossFire ליצירת מערך כרטיסי מסך הפועלים במקביל, Eyefinity לתמיכה בחיבור מספר התקני תצוגה לכרטיס יחיד, ועוד.
עד 2010, כרטיסי המסך בסדרה שווקו תחת המותג "ATI Radeon". עם יציאת סדרת HD 6000 בשנת 2011, AMD החליטה להתחיל לשווק את כרטיסי המסך תחת המותג "AMD Radeon", וכך הם משווקים עד עצם היום הזה.
ב-11 בספטמבר 2015, חטיבת המעבדים הגרפיים של AMD נפרדה חלקית מ-AMD תחת השם "Radeon Technologies Group".
סקירה > המותגים של כרטיסי Radeon

AMD כבר לא משווקת כרטיסי מסך של Radeon בעצמה. במקום זה, החברה מוכרת מעבדים גרפיים של Radeon לחברות צד שלישי, שבונים ומוכרים כרטיסים מבוססי Radeon לציבור הרחב. בין החברות שמייצרות כרטיסי מסך מבוססי Radeon ניתן למנות את MSI, Sapphire, Asus, HIS, PowerColor, Gigabyte, VisionTek, XFX. בעוד שחלקן (כ-Sapphire ו-HIS) מייצרות כרטיסים רק עבור AMD, חלקן מייצרות כרטיסים גם עבור סדרת GeForce המתחרה של נוידיה.
היסטוריה > Fixed Pipeline > Radeon R100 Series

תאריך יציאה: אפריל 2000
כרטיסים לשוק הנמוך: Radeon 7000, LE, VE
כרטיסים לשוק הביניים: Radeon 7200 SDR, 7200 DDR
כרטיסים לשוק הגבוה: Radeon 7500 LE, VIVO, VIVO SE
כרטיסים לשוק המקצועני: Radeon 7500
תמיכת API:‏ DirectX 7.0, OpenGL 1.3
המעבד הגרפי הראשון של ATI מסדרת Radeon יצא לאור בשנת 2000. שם הקוד שלו היה Rage 6 אולם לאחר מכן שונה שם הקוד ל-R100. הכרטיס תמך ב-DirectX 7.0 בצורה מלאה, וניתן להשוות את ביצועי הסדרה לביצועיה של סדרת 2 GeForce של חברת נוידיה, שהפכה למתחרה העיקרית של חברת ATI (לאחר יציאתה של 3dfx מהשוק).
היסטוריה > Fixed Pipeline > Radeon R200 Series

תאריך יציאה: 2001-2003
כרטיסים לשוק הנמוך: Radeon 9200 SE, 9250
כרטיסים לשוק הביניים: Radeon 9000, 9200
כרטיסים לשוק הגבוה: Radeon 8500 LE, 9100
כרטיסים לשוק המקצועני: Radeon 8500
תמיכת API:‏ DirectX 8.1, Shader Model 1.4, OpenGL 1.3
כרטיס המסך הראשון של דור DirectX 8 הוא ה-Radeon 8500, שיצא לאור יחד עם ה-Radeon 8500LE (מאוחר יותר שונה שמו ל-Radeon 9100). ביצועיו של ה-Radeon 8500 היו טובים במעט מ-GeForce 3 של החברה המתחרה, ובדומה לו, כלל אף הוא יחידות הצללה נוסף על ארבעת ערוצי הפיקסל. הגרסה הבאה בסדרה, ה-Radeon 8500XT, הייתה מוכנה ככל הנראה להתחרות ב-GeForce 4, אולם אנשי ATI החליטו לוותר עליו ולהתחיל לתכנן ולייצור את הדור הבא של המעבדים הגרפיים. כרטיס המסך הבא, Radeon 9000, הווה גרסה בסיסית של Radeon 8500 בשילוב מספר שיפורים המצויים בגרסת ה-XT. זו הייתה הגרסה שהתחרתה עם הכרטיס GeForce 4 MX440, ובניגוד אליו, תמך באופן מלא ב-DirectX 8.1 בעוד שהכרטיס המקביל של נוידיה היה למעשה גרסה "מחודשת" של GeForce 2 MX.
היסטוריה > Fixed Pipeline > Radeon R300 Series

תאריך יציאה: אוגוסט 2002
כרטיסים לשוק הנמוך: Radeon 9550, X300, X1050
כרטיסים לשוק הביניים: Radeon 9500, 9600, X550, X600
כרטיסים לשוק הגבוה: Radeon 9700
כרטיסים לשוק המקצועני: Radeon 9800
תמיכת API:‏ DirectX 9.0a, Shader Model 2.0, OpenGL 2.0
כרטיסי סדרה זו היו הראשונים שתמכו ב-DirectX 9. המעבד הגרפי הראשון של דור ה-0.DirectX 9 היה ה-Radeon 9700 Pro שיצא לחנויות באוגוסט 2002. לאחר חודשים מספר יצא Radeon 9700 שהיה חלש יותר מגרסת ה-PRO כיוון שמהירות הזיכרון והליבה שלו היו איטיים יותר. היתרון של Radeon 9700 על כרטיס הגרפיקה של המתחרה היה התמיכה המלאה בטכנולוגיית Flip-chip pin grid array שאפשרה קירור יותר טוב של שבב הזיכרון, מה שהביא את ATI לייצר מעבדים גרפיים בעלי מהירות שעון גבוהה יותר. לאחר מכן יצאו לאור ה-Radeon 9500PRO וה-Radeon 9500. לגרסת ה-9700PRO היה פי שניים זיכרון מחשב לעומת ה-9500PRO. תקופת הייצור של Radeon 9500 הייתה קצרה מאוד. בתחילת 2003 החליף ה-Radeon 9800 את Radeon 9700, עם ליבה חזקה יותר. שהמשך השנה יצאו ה-XT וה-PRO, שניהם עם כמות גדולה יותר של זיכרון VRAM וליבה חזקה יותר. סדרה זו נחשבה למוצלחת בהרבה מסדרת 4, ואף סדרת ההמשך - סדרת FX של נוידיה, ונחשבת עד היום לאחת מפריצות הדרך הגדולות בתחום המעבדים הגרפיים, יחד עם כרטיסי Voodoo של 3dfx ו-GeForce 256 של נוידיה.
חלק מכרטיסי הסדרה יצאו מאוחר יותר עם ממשק חיבור PCI Express, ושווקו בזול יחד עם כרטיסי סדרת R400 המתקדמת יותר.
היסטוריה > Fixed Pipeline > Radeon R400 Series

תאריך יציאה: מאי 2004
כרטיסים לשוק הביניים: Radeon X700, X740
כרטיסים לשוק הגבוה: Radeon X800
כרטיסים לשוק המקצועני: Radeon X850
תמיכת API:‏ DirectX 9.0b, Shader Model 2.0, OpenGL 2.0
סדרה זו היא הראשונה להשתמש בממשק החיבור PCI Express החדיש, שלימים יחליף את ממשק ה-AGP שהיה מקובל עד כה. כרטיס המסך הראשון שיצא מסדרה זו הוא ה-Radeon x800. כרטיס מסך זה השתמש בזיכרון GDDR3. חודש לאחר יציאת ה-x800, הוציאה חברת ATI את ה-X300 וה-X600, כרטיסי מסך עם ביצועים טובים יותר מ-Radeon 9600, אך השתמשו באותה הארכיטקטורה בה השתמשה הסדרה הקודמת. עבודה עם חברת מיקרוסופט אפשרה ל-ATI להכניס מקצה שיפורים במימוש טכנולוגיית המצללים שבכרטיסי הסדרה.
היסטוריה > Fixed Pipeline > Radeon R520/R580 Series

תאריך יציאה: אוקטובר 2005
כרטיסים לשוק הנמוך: Radeon X1300, X1550
כרטיסים לשוק הביניים: Radeon X1650, X1600
כרטיסים לשוק הגבוה: Radeon X1800, X1900
כרטיסים לשוק המקצועני: Radeon X1950
תמיכת API:‏ DirectX 9.0c, Shader Model 3.0, OpenGL 2.0
כרטיסים אלו הציגו תמיכה ב-DirectX 9.0c באופן מלא וכן בגרסתו השלישית של מודל ההצללה, נוסף על שיפורים רבים בחישובי נקודה צפה אשר הכרחיים עבור High-dynamic-range rendering, וכן עבור החלקת קצוות. סדרה זו התחלקה לשני חלקים: סדרת R520 שיוצרה בליתוגרפיית ייצור של 90 ננומטר, וסדרת R580 החדשה יותר בליתוגרפיה של 80 ננומטר.
היסטוריה > TeraScale ומודל הצללה מאוחד > Radeon R600 Series (Radeon HD 2000 Series)

תאריך יציאה: יוני 2007
כרטיסים לשוק הנמוך: Radeon HD 2350, 2400
כרטיסים לשוק הביניים: Radeon HD 2600
כרטיסים לשוק הגבוה: Radeon HD 2900
תמיכת API:‏ DirectX 10.0, Shader Model 4.0, OpenGL 3.3
ביוני 2007 (אחרי הרבה עיכובים ודחיות בתאריכי ההשקה) כרטיסי הHD2000, שהשתמשו בארכיטקטורה החדשנית TeraScale, יצאו לאור. הסדרה נחשבה לאכזבה כיוון שכרטיסיה הם לא הצליחו להתמודד מול כרטיסי סדרת 8 של NVIDIA (שיצאו כשנה לפני), למרות שאף הם תמכו ב-DirectX 10, ובדומה אליהם, גם הם הציגו תמיכה במודל ההצללה המאוחד - בו מוקצים אותם המשאבים לרינדור ההצללה בקצוות (vertex) ובפיקסלים (pixel/fragments) באותו הרכיב.
היסטוריה > TeraScale ומודל הצללה מאוחד > Radeon R600 Series (Radeon HD 3000 Series)

תאריך יציאה: אוקטובר 2007
כרטיסים לשוק הנמוך: Radeon HD 3430, 3450, 3470
כרטיסים לשוק הביניים: Radeon HD 3650
כרטיסים לשוק הגבוה: Radeon HD 3830, 3850, 3870
כרטיסים לשוק המקצועני: Radeon HD 3850 X2, 3870 X2
תמיכת API:‏ DirectX 10.1, Shader Model 4.1, OpenGL 3.3
זמן קצר לאחר יציאת סדרת 2000, AMD הכריזו על המעבד הגרפי RV670, שהתגלה כמעבד הגרפי של סדרת HD3800. סדרה זו נחשבה לגלגל ההצלה של ATI ויצאו כשהמלאי של ה-8800GT אזל ו-NVIDIA לא עמדה בקצב הביקוש, וה3850 הצליח לספק ביצועים טובים יותר יחסית למחיר השיווק ההתחלתי. סדרה זו כללה לראשונה כרטיסים דו-ליבתיים, כאשר שתי הליבות ישבו על אותו הכרטיס האלקטרוני והיו מחוברות זו לזו באמצעות טכנולוגיית CrossFire.
היסטוריה > TeraScale ומודל הצללה מאוחד > Radeon R700 series (Radeon HD 4000 Series)

תאריך יציאה: יוני 2008
כרטיסים לשוק הנמוך: Radeon HD 4350, 4550, 4570
כרטיסים לשוק הביניים: Radeon HD 4650, 4670, 4730, 4750, 4770
כרטיסים לשוק הגבוה: Radeon HD 4830, 4850, 4860, 4870
כרטיסים לשוק המקצועני: Radeon HD 4890, 4850 X2, 4870 X2
תמיכת API:‏ DirectX 10.1, Shader Model 4.1, OpenGL 3.3, OpenCL 1.1
סדרה זו התבססה על סדרת R600 וכללה שיפורים רבים וביניהם הוספת מעבדי הזרמה רבים יותר ואף תמיכה בזכרונות VRAM מסוג GDDR5 בכרטיסים המתקדמים יותר. AMD עיצבה מחדש את ארכיטקטורת הכרטיסים הדו ליבתיים כך שיהיו יעילים יותר וחסכוניים יותר באנרגיה.
סדרה זו כללה את הכרטיס האחרון שתמך בממשק AGP (הכרטיס HD4650). יחד עם כרטיסים בודדים מסדרה 3000, כרטיסים אלו כרטיסי ה-AGP היחידים שתומכים ב-DirectX 10. (נוידיה נטשה לחלוטין טכנולוגיה זו אחרי סדרת 7, שתמכה ב-DirectX 9)
היסטוריה > TeraScale ומודל הצללה מאוחד > Evergreen (Radeon HD 5000 Series)

תאריך יציאה: ספטמבר 2009
כרטיסים לשוק הנמוך: Radeon HD 5450, 5550, 5570
כרטיסים לשוק הביניים: Radeon HD 5670, 5750, 5770
כרטיסים לשוק הגבוה: Radeon HD 5830, 5850, 5870
כרטיסים לשוק המקצועני: Radeon HD 5970
תמיכת API:‏ DirectX 11.0, Shader Model 5.0, OpenGL 4.5, OpenCL 1.2
כרטיסי סדרה זו, שהיוותה את הדור השני של TeraScale, יצאו לראשונה בספטמבר 2009, סמוך ליציאת מערכת ההפעלה חלונות 7 (שיצאה בדיוק חודש לאחר מכן), ויוצרו בליתוגרפיה של 40 ננומטר, וכללו ליבות הזרמה רבות יותר מאשר הסדרה הקודמת וכן תמיכה ב-API הגרפי החדש של מיקרוסופט: DirectX 11. כרטיסי סדרה זו כללו לראשונה טכנולוגיה תוצרת AMD בשם Eyefinity שתמכה בחיבור של עד 6 התקני תצוגה בו זמנית תוך שימוש ביציאות DisplayPort.
היסטוריה > TeraScale ומודל הצללה מאוחד > Northern Islands (Radeon HD 6000 Series)

תאריך יציאה: אוקטובר 2010
כרטיסים לשוק הנמוך: Radeon HD 6350, 6450, 6570, 6670
כרטיסים לשוק הביניים: Radeon HD 6750, 6770, 6790
כרטיסים לשוק הגבוה: Radeon HD 6850, 6870, 6950, 6970
כרטיסים לשוק המקצועני: Radeon HD 6990
תמיכת API:‏ DirectX 11.0, Shader Model 5.0, OpenGL 4.5, OpenCL 1.2
כרטיסי סדרת 6900 היוו את הדור השלישי של TeraScale. כרטיסי סדרה זו אף הם תמכו ב-DirectX 11, היוו שיפור כללי לסדרת 5000, והיו הכרטיסים הראשונים בסדרת Radeon ששווקו תחת המותג AMD, יותר מ-4 שנים לאחר רכישת המותג מ-ATI.
היסטוריה > Graphics Core Next > Southern Islands (Radeon HD 7000 Series), Sea Islands (HD 8000)

תאריך יציאה: ינואר 2012
כרטיסים לשוק הנמוך: Radeon HD 7350, 7450, 7470, 7510, 7570, 7670 - נבנו על ליבת TeraScale
כרטיסים לשוק הביניים: Radeon HD 7730, 7750, 7770, 7790
כרטיסים לשוק הגבוה: Radeon HD 7850, 7870, 7950, 7970
כרטיסים לשוק המקצועני: Radeon HD 7990
תמיכת API:‏ DirectX 12.0 feature level 11_0, Shader Model 5.1, OpenGL 4.5, OpenCL 1.2, Vulkan 1.0
כרטיסים אלו היו הכרטיסים הראשונים שהשתמשו בארכיטקטורה החדשנית של AMD, ארכיטקטורת Graphics Core Next או GCN, בליתוגרפיית ייצור של 28 ננומטר. טכנולוגיה זו הציגה ביצועים טובים יותר בחישובי נקודה צפה, כמעט כפליים מביצועי הסדרה הקודמת. כרטיסי סדרת HD 8000 היו זהים לכרטיסי סדרת 7000, אך שווקו בתצורת OEM בלבד.
היסטוריה > Graphics Core Next > Volcanic Islands (Radeon Rx 200 Series)

תאריך יציאה: אוקטובר 2013
כרטיסים לשוק הנמוך: Radeon R5 220, R5 230, R5 235, R5 235X
כרטיסים לשוק הביניים: Radeon R7 240, R7 250, R7 250X, R7 260, R7 260X, R7 265
כרטיסים לשוק הגבוה: Radeon R9 270, R9 270X, R9 280, R9 280X, R9 285
כרטיסים לשוק המקצועני: Radeon R9 290, R9 290X, R9 295X2
תמיכת API:‏ DirectX 12.0 feature level 12_0, Shader Model 6.0, OpenGL 4.5, OpenCL 2.0, Vulkan 1.2
הדור השני של ליבות GCN, שהציגו לראשונה טכנולוגיה בשם TrueAudio שבמסגרתה הוכלל במעבדים הגרפיים גם יחידת עיבוד נפרדת לאותות קול . כרטיסים אלו זכו לעלייה משמעותית בפופולריות במהלך 2014 עקב היתרון הגדול שהיה להם בכריית מטבעות דיגיטליים לעומת המתחרים. כרטיסי המסך מסדרה זו, (ובמידה פחותה גם בסדרת RX 300), מותגו בצורה שבה יהיה קל יותר להבחין בין כרטיס מקצועי לכרטיס זול: כרטיסים עם התחילית R5 יציינו שמדובר בכרטיס לשוק הנמוך, R7 לשוק הביניים ו-R9 לשוק הגבוה והמקצועי.
היסטוריה > Graphics Core Next > Carribean Islands (Radeon Rx 300 Series)

תאריך יציאה: יוני 2015
כרטיסים לשוק הנמוך: Radeon R5 330, R5 340, R7 340, R7 350
כרטיסים לשוק הביניים: Radeon R7 360, R7 370, R9 380, R9 380X
כרטיסים לשוק הגבוה: Radeon R9 390, R9 390X
כרטיסים לשוק המקצועני: Radeon R9 Nano, R9 Fury, R9 Fury X, Radeon Pro Duo
תמיכת API:‏ DirectX 12.0 feature level 12_0, Shader Model 6.0, OpenGL 4.5, OpenCL 2.0, Vulkan 1.2
הדור השלישי של ליבות GCN, ונועדו להתחרות ישירות עם סדרה 900 של GeForce. זיכרון ה-VRAM של כרטיסי השוק הגבוה היה גדול פי 2 לעומת מקביליהם מסדרה 900 (8 גיגה בייט לעומת 4 אצל נוידיה). סדרה זו הציגה לראשונה כרטיסים שכללו זיכרון VRAM בטכנולוגיית HBM, בעלת רוחב פס של 4096 סיביות לעומת רוחב הפס המרבי של זכרונות GDDR5 שהוצגו בסדרה, 512 סיביות. הכרטיס החזק ביותר בסדרה, Radeon Pro Duo, היה הראשון שמותג גם ככרטיס לתחנות עבודה מקצועיות ולא רק לגיימרים, ולמעשה היווה את הבסיס לסדרת Radeon Pro המקצועית, שלימים תחליף את סדרת FirePro.
היסטוריה > Graphics Core Next > Radeon Rx 400 Series

תאריך יציאה: יוני 2016
כרטיסים לשוק הנמוך: Radeon RX 460
כרטיסים לשוק הביניים: Radeon RX 470, RX 480
תמיכת API:‏ DirectX 12.0 feature level 12_0, Shader Model 6.0, OpenGL 4.5, OpenCL 2.0, Vulkan 1.2
הדור הרביעי של ארכיטקטורת GCN, בליתוגרפיית ייצור של 14 ננומטר מבית סמסונג, שיצאה תחת שם הקוד "פולריס". AMD שחררה סדרה זו כדי להציף את שוק הביניים, עם הכרטיס RX 480 ששווק עם 8GB זיכרון VRAM והיה זול וחסכוני יותר הן יחסית לכרטיסי הסדרה הקודמת והן יחסית לכרטיסים מקבילים של המתחרים, ובד בבד החלה את העבודה על ארכיטקטורת Vega החדישה יותר, לשוק הגבוה.
היסטוריה > Graphics Core Next > Radeon RX 500 series

תאריך יציאה: אפריל 2017
כרטיסים לשוק הנמוך: Radeon RX 550, RX 560
כרטיסים לשוק הביניים: Radeon RX 570, RX 580, RX 590
תמיכת API:‏ DirectX 12.0 feature level 12_0, Shader Model 6.0, OpenGL 4.5, OpenCL 2.0, Vulkan 1.2
סדרה זו מהווה שיפור כללי בביצועים ובחסכון באנרגיה לעומת סדרה 400. כמו כן, בחלק מהמעבדים הגרפיים של סדרה זו ניתן לראות מעבר לליתוגרפיית ייצור של 12 ננומטר.
היסטוריה > Graphics Core Next > Radeon RX Vega series

תאריך יציאה: אוגוסט 2017
כרטיסים לשוק הגבוה: Radeon RX Vega 56, RX Vega 64, RX Vega 64 Liquid
כרטיסים לשוק המקצועני: Radeon VII
תמיכת API:‏ DirectX 12.0 feature level 12_1, Shader Model 6.0, OpenGL 4.5, OpenCL 2.0, Vulkan 1.2
המעבדים הגרפיים של סדרה זו השתייכו לארכיטקטורה חדשנית בשם Vega, ומהווה את הדור החמישי של GCN. מעבדים גרפיים של ארכיטקטורת Vega שוחררו גם כמעבדים גרפיים מובנים במעבדי סדרת Ryzen של AMD, ואלו שיצאו ככרטיסי מסך עצמאיים, שווקו לשוק הגבוה והמקצועי בלבד תוך שימוש ברכיבי זיכרון מסוג HBM2. עיכובים רבים ביציאת הארכיטקטורה, יחד עם תג מחיר גבוה יחסית ומבחני ביצועים שלא נטו חד משמעית לטובת כרטיסי סדרה זו לעומת כרטיסים מקבילים של המתחרה נוידיה (לה שליטה בת כמה שנים בשוק הגבוה), גרמו לכישלון יחסי בשיווק הארכיטקטורה, וכתוצאה מכך AMD החליטו לזנוח אותה לטובת ארכיטקטורה חדשה, תחת שם הקוד Navi.
היסטוריה > RDNA > Radeon RX 5000 Series

תאריך יציאה: יולי 2019
כרטיסים לשוק הביניים: Radeon RX 5500, RX 5500 XT, RX 5600, RX 5600 XT
כרטיסים לשוק הגבוה: Radeon RX 5700, RX 5700 XT, RX 5700 XT 50th Anniversary Edition
תמיכת API:‏ DirectX 12.0 feature level 12_1, Shader Model 6.4, OpenGL 4.6, OpenCL 2.0, Vulkan 1.2
עקב הכישלון היחסי של סדרת Vega, החליטה AMD לשנות כיוון ולעבוד על ארכיטקטורה חדשה בשם RDNA. יחידות העיבוד של המעבדים הגרפיים בסדרה זו, שיוצרו בליתוגרפיית ייצור של 7 ננומטר, תוכננו לספק יעילות עיבוד גבוהה יותר וביצוע מספר גבוה יותר של הוראות ליחידת שעון, ובנוסף לכך, כרטיסי הסדרה תמכו ברכיבי זיכרון מסוג GDDR6, בדומה לכרטיסי השוק הגבוה של המתחרה נוידיה.